Pranešimas žiniasklaidai

2025 m. kovo 04 d.

Vilnius

„Eurovizijos“ gerbėjai jau rūpinasi bilietais į Šveicariją – patogiausia skristi tiesiog iš Vilniaus

**Reino upėje yra vieta, kurioje susikerta trijų valstybių – Vokietijos, Prancūzijos ir Šveicarijos – sienos. Šią vietą lengviausia išvysti ir aplankyti viešint Bazelyje. Nuvykti į trečią pagal dydį Šveicarijos miestą šiemet verta ir dėl to, kad Bazelio „St. Jakobshalle“ arenoje gegužės 13, 15 ir 17 dienomis vyks „Eurovizija“.**

Visą aviacijos vasaros sezoną oro bendrovė SWISS tarp Vilniaus ir Ciuricho skraidys po 6-7 kartus per savaitę. Skrydis trunka 2 val. 30 minučių. Tad nukeliauti į šių metų „Euroviziją“ galima greitai ir patogiai, nes nuo Ciuricho iki Bazelio – vos valanda kelio traukiniu.

Pirmasis „Eurovizijos“ pusfinalis vyks gegužės 13 dieną. Gegužės 15 dieną žiūrovai išvys antrojo pusfinalio pasirodymus, tarp kurių bus ir Lietuvos atstovų grupė „Katarsis“ su daina „Tavo akys“. „Eurovizijos“ konkursas milijonus žiūrovų prie ekranų pritrauks gegužės 17-osios vakarą.

**Seniausias šalies universitetas ir įspūdingas meno muziejus**

„Eurovizijos“ konkursą į Bazelį atvedė įspūdinga Šveicarijos atstovo Nemo daina „The Code“ ir pergalė pernai Švedijoje, Malmės mieste, vykusiame konkurse. Pasienyje su Vokietija ir Prancūzija įsikūręs Bazelis iškoduos šių metų „Eurovizijos“ šūkį „Unity shapes love“ (liet. „Vienybė kuria meilę“).

Kad Bazelyje galima rasti ir Lietuvai artimų kodų, gali įsitikinti kiekvienas miesto svečias, kiek pavaikštinėjęs senamiesčio gatvelėmis, skverais ir aikštėmis. Bazelis didžiuojasi seniausiu Šveicarijoje universitetu, įkurtu 1460 metais. Būtent į Bazelio universitetą 1596 metais studijuoti atvyko tuomečių Naugardo ir Vilniaus vaivadų sūnūs Jurgis Radvila ir Jonušas Radvila su 10 palydovų iš Lietuvos Didžiosios Kunigaikštystės.

Universitetas mieste davė pradžią įvairių sričių istorijai. Tad su juo susijusių muziejų – tikra gausybė: nuo farmacijos muziejaus, kuriame eksponuojama viena didžiausių ir reikšmingiausių kolekcijų, atspindinčių šio mokslo raidą, iki botanikos sodo, įkurto dar XVI amžiuje, o šiandien kviečiančio pažinti per 7,5 tūkst. skirtingų augalų.

Daugiau negu 350 metų skaičiuojantis Bazelio meno muziejus (vok. „Kunstmuseum“) yra vienas seniausių Europoje ir laikomas svarbiausiu meno muziejumi Šveicarijoje. Jame galima išvysti Rembrandto, Pablo Picasso, Vincento van Gogho ir kitų garsiausių pasaulio menininkų šedevrus – nuo Renesanso epochos iki šiuolaikinio meno.

**Pažinti miesto gyvenimą galima iš daugybės skirtingų perspektyvų**

Tarsi atsvara didžiajam meno muziejui Bazelyje veikia vadinamasis „Kelnių kišenės“ muziejus Imbergässlein skersgatvyje. Vietos gyventojai didžiuojasi, kad šis muziejus gyvuoja daugiau negu 600 metų ir yra pats mažiausias šalyje. Visa jo ekspozicija telpa vos viename lange. Miesto gidai aiškina, kad šį muziejuką įkūrė kūrybingi namų savininkai, kuriems įgriso pro langą nuolat žvilgčiojantys praeiviai.

Tiesiog žingsniuoti ir žvalgytis yra pats patogiausias būdas pažinti Bazelį ir jo gyvenimą. Mieste svečius nustebins ne vienas atradimas, pavyzdžiui, 1977 metais fontane menininko Jeano Tinguely sukurta grojančių skulptūrų kompozicija, žyminti vietą, kur kadaise stovėjo senasis miesto teatras.

Pavargus galima tiesiog prisėsti Reino pakrantėje arba Bazelio katedroje (vok. „Basler Münster“). Raudono smiltainio sienos, spalvingos stogo čerpės ir bokštai jau šimtmečiais yra vienas iš Bazelio simbolių. Greta esanti Pfalco krantinė – viena iš geriausių vietų pasigrožėti miesto panorama ir Reino tėkme.

Patinka iškylos laivu? Bazelyje apstu ekskursijų turistams. Įlipate į laivą, matote miestą nuo upės ir grožitės architektūra iš visai kitokios perspektyvos.

**Dera gatvės maistas ir aukštoji gastronomija**

Reino pakrantėje galima rasti ne vieną vietą gardžiai pavalgyti: nuo gatvės maisto vagonėlių ir užeigų, tokių kaip „Landestelle“, iki prabangių restoranų, pavyzdžiui, Peterio Knoglo „Cheval Blanc“, įvertinto trimis „Michelin“ žvaigždėmis.

Ketinate parsivežti lauktuvių iš Šveicarijos? Ilgai sukti galvos taip pat nereikės. Visame pasaulyje garsus šokoladas, įvairūs pyragai, mėsos gaminiai ir, be abejo, sūris.

Šveicarai juokauja, jog jeigu kaimyninėje Italijoje yra nuodėmė neparagauti ledų, tai Šveicarijoje būtina pasimėgauti fondiu ir rakletu. Vietiniai skaičiuoja, kad iš viso turi daugiau negu 700 sūrio rūšių. Siekiant išragauti visus, į Šveicariją reikėtų atskristi ne kartą – ne vien dėl „Eurovizijos“.

Daugiau naujienų - [Lietuvos oro uostų svetainėje](https://www.ltou.lt/lt/ziniasklaidai/naujienos-1)

Bendraukime [X](https://twitter.com/LTairports) arba [Linkedin](https://lt.linkedin.com/company/lithuanian-airports)

**Kontaktai žiniasklaidai**

Tadas Vasiliauskas  
Lietuvos oro uostai

Atstovas žiniasklaidai  
+370 697 63 898  
[media@ltou.lt](mailto:media@ltou.lt)